CELEX: 32017D0487
Language: mt
Date: 2017-03-17 00:00:00
Title: Deċiżjoni ta' Implimentazzjoni tal-Kummissjoni (UE) 2017/487 tas-17 ta' Marzu 2017 li temenda d-Deċiżjoni 2005/51/KE fir-rigward tal-perjodu li fih il-ħamrija li hija kkontaminata mill-pestiċidi jew minn sustanzi organiċi persistenti li jniġġsu, tista' tiġi introdotta fl-Unjoni għall-għanijiet ta' dekontaminazzjoni (notifikata bid-dokument C(2017) 1693)

21.3.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 75/32
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2017/487
   tas-17 ta' Marzu 2017
   li temenda d-Deċiżjoni 2005/51/KE fir-rigward tal-perjodu li fih il-ħamrija li hija kkontaminata mill-pestiċidi jew minn sustanzi organiċi persistenti li jniġġsu, tista' tiġi introdotta fl-Unjoni għall-għanijiet ta' dekontaminazzjoni
   
      
         (notifikata bid-dokument C(2017) 1693)
      
   
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 2000/29/KE tat-8 ta' Mejju 2000 dwar il-miżuri protettivi kontra l-introduzzjoni ġewwa l-Komunità ta' organiżmi ta' ħsara għall-prodotti tal-pjanti u kontra t-tixrid tagħhom ġewwa l-Komunità (1), u b'mod partikolari l-ewwel subparagrafu tal-Artikolu 15(1) tagħha,
   Billi:
   
               (1)
            
            
               Skont l-Artikolu 4(1) tad-Direttiva 2000/29/KE, flimkien mal-punt 14 tal-Parti A tal-Anness III ta' dik id-Direttiva, l-introduzzjoni fl-Unjoni ta' ħamrija li toriġina f'ċertu pajjiżi terzi hija pprojbita.
            
         
               (2)
            
            
               Bid-Deċiżjoni tal-Kummissjoni 2005/51/KE (2) l-Istati Membri kienu temporanjament awtorizzati li jipprevedu deroga minn dawk id-dispożizzjonijiet, soġġett għal kundizzjonijiet speċifiċi, fir-rigward ta' ħamrija kkontaminata mill-pestiċidi jew sustanzi organiċi persistenti li jniġġsu, meta tkun importata għal finijiet ta' dekontaminazzjoni u destinata għat-trattament f'inċineraturi magħmulin apposta għal skart perikoluż.
            
         
               (3)
            
            
               Xi Stati Membri talbu estensjoni tal-awtorizzazzjoni biex jipprevedu dik id-deroga. F'dan ir-rigward, mill-provi ppreżentati mill-Istati Membri skont id-Deċiżjoni 2005/51/KE, jidher li, meta jsir użu minn dik id-deroga, il-kundizzjonijiet speċifiċi stipulati f'din id-Deċiżjoni huma suffiċjenti biex jimpedixxu l-introduzzjoni ta' organiżmi perikolużi fl-Unjoni u kien hemm konformità magħhom. Konsegwentement, ma hemmx riskju fitosanitarju mill-attività koperta mid-Deċiżjoni 2005/51/KE.
            
         
               (4)
            
            
               Huwa għalhekk xieraq li d-deroga tiġi estiża sal-31 ta' Diċembru 2019.
            
         
               (5)
            
            
               Għalhekk, id-Deċiżjoni 2005/51/KE għandha tiġi emendata kif xieraq.
            
         
               (6)
            
            
               Il-miżuri previsti f'din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DIN ID-DEĊIŻJONI:
   Artikolu 1
   Fit-tieni paragrafu tal-Artikolu 1 tad-Deċiżjoni 2005/51/KE, id-data “it-28 ta' Frar 2017” tinbidel bid-data “il-31 ta' Diċembru 2019”.
   Artikolu 2
   Din id-Deċiżjoni hija indirizzata lill-Istati Membri.
   
      Magħmul fi Brussell, is-17 ta' Marzu 2017.
      
         
            Għall-Kummissjoni
         
         Vytenis ANDRIUKAITIS
         
            Membru tal-Kummissjoni
         
      
   
   
      (1)  ĠU L 169, 10.7.2000, p. 1.
   
      (2)  Id-Deċizjoni tal-Kummissjoni 2005/51/KE tal-21 ta' Jannar 2005 li tawtorizza lill-Istati Membri biex jipprovdu temporanjament għal derogi minn ċertu dispożizzjonijiet tad-Direttiva tal-Kunsill 2000/29/KE fir-rigward tal-importazzjoni tal-ħamrija kkontaminata mill-pestiċidi jew sustanzi organiċi persistenti li jniġġsu għall-għanijiet ta' dekontaminazzjoni (ĠU L 21, 25.1.2005, p. 21).